text: Vadevi | La DO Catalunya viatja a Borgonya per participar al festival 'Chalon dans la Rue' | Actualitat
  La DO Catalunya viatja a Borgonya per participar al festival 'Chalon dans la Rue'
  perRedacció 05/07/2018 15:10 | Actualitzat a 06/07/2018 10:41
  Cartell del festival Chalon dans la Rue | DO Catalunya
  La Denominació d'Origen Catalunya continua promocionant els espectacles culturals amb segell català de la mà de la plataforma Catalan Arts! de l'Institut Català de les Empreses Culturals. Aquest mes el viatge és cap a la Borgonya francesa per participar en el festival de carrer Chalon dans la Rue, que se celebra a la localitat francesa Chalon-sur-Saône del 18 al 22 de juliol. Chalon dans la Rue és un dels festivals de teatre de carrer més importants del territori francès. L'any passat va acollir 200.000 espectadors que van assistir als més de 1.000 espectacles programats de teatre, circ, dansa... Enguany, per segon any consecutiu, Catalan Arts! organitza un aperitiu professional divendres 20 de juliol per donar més projecció a les 4 companyies catalanes que participen en el festival.
  Els vins de la DO Catalunya seran els encarregats de maridar aquest acte de networking que busca facilitar la trobada d'aquestes companyies amb els professionals que assisteixen a la fira: programadors, directors artístics de festivals... al mateix temps que es potencia la imatge de Catalunya com a territori creatiu en el sector de les arts de carrer. Aquesta mateixa setmana els vins de la DO Catalunya estaran presents també en un dels actes de networking que s'organitzen aquests dies a Barcelona amb motiu de la celebració del Festival GREC. A l'acte, que tindrà lloc aquest divendres 6 de juliol a l'Antic Teatre, es presentaran 7 projectes de companyies escèniques catalanes que responen a espectacles que participen en el festival GREC i altres amb projecció internacional.
  L'Institut Català de les Empreses Culturals (ICEC), sota el paraigua de Catalan Arts!, el portal de les indústries culturals catalanes, amb una important xarxa d'oficines a Europa amb seus a Berlín, Brussel·les, Londres i París, treballa per potenciar la representació de les empreses culturals catalanes a fires i esdeveniments internacionals per promocionar els projectes relacionats amb el món de la cultura. La DO Catalunya és present en aquestes trobades per tal d'acompanyar als agents culturals i maridar les seves propostes artístiques amb els seus vins.